

LĒMUMS

Ādažos, Ādažu novadā

2025. gada 24. jūlijā **Nr. 287**

**Par SIA “TOP 10” reorganizācijas ieceri**

Pašvaldībā saņemts SIA “TOP 10” (reģ. Nr. 40003898454 (turpmāk – Izpildītājs)) 02.07.2025. iesniegums (reģ. ar Nr. ĀNP/1-11-1/25/4026) ar lūgumu konceptuāli saskaņot SIA “TOP 10” reorganizācijas uzsākšanu atbilstoši normatīvajiem aktiem un tai sekojošajai pārjauninājuma līguma noslēgšanai.

Ar Ādažu novada pašvaldības domes 23.08.2023. lēmumu Nr. 335 “Par atbalstu jaunas dzīvojamās īres mājas būvniecībai Kadagā” (turpmāk – Lēmums) tika nolemts atbalstīt Eiropas Savienības Atveseļošanas un noturības mehānisma plāna 3.1. reformu un investīciju virziena “Reģionālā politika” 3.1.1.4.i. investīcijas “Finansēšanas fonda izveide zemas īres mājokļu būvniecībai” īstenošanu Ādažu novada administratīvajā teritorijā.

Izpildītājs savā iesniegumā norāda, ka maksimāli efektīvas projekta realizācijas nodrošināšanai, caurskatāmai pārraudzībai un veiksmīgai sadarbībai ir lietderīgi veikt SIA “TOP 10” reorganizāciju, un atbilstoši Komerclikumā noteiktajām prasībām, veikt SIA sadalīšanu nodalīšanas ceļā, nododot jaundibinātai iegūstošai sabiedrībai visu mantu un saistības, kas attiecas uz projekta īstenošanu. Tā rezultātā ar pašvaldību būtu slēdzams pārjaunojuma līgums esošajām saistībām par vispārējas tautsaimnieciskas nozīmes pakalpojumu sniegšanu par īres mājokļu nodrošināšanu mājsaimniecībām Ādažu novada administratīvajā teritorijā.

Izvērtējot pašvaldības rīcībā esošo informāciju un ar lietu saistītos apstākļus, tika konstatēts:

1. Lēmums noteic pašvaldības īpašumā esošo nekustamo īpašumu trīs zemes vienības Ādažu pagasta Ādažu novadā (turpmāk visas trīs zemāk minētās zemes vienības kopā – Zemesgabali, bet atsevišķi arī - Zemesgabals) kā teritorijas, kuras var attīstīt zemas īres mājokļa būvniecībai:
   1. Elīzes iela 1, Kadaga, Ādažu pag., Ādažu nov., (kadastra numurs 80440050461, zemes vienības kadastra apzīmējums 80440050461, platība 0,155 ha);
   2. Elīzes iela 3, Kadaga, Ādažu pag., Ādažu nov., (kadastra numurs 80440050462, zemes vienības kadastra apzīmējums 80440050462, platība 0,2451 ha);
   3. Lindas iela 1, Kadaga, Ādažu pag., Ādažu nov., (kadastra numurs 80440050463, zemes vienības kadastra apzīmējums 80440050463, platība 0,2319 ha).
2. Pamatojoties uz domes 25.07.2024. lēmumu Nr. 302 “Par grozījumiem Ādažu novada pašvaldības domes 2024. gada 29. februāra lēmumā Nr. 75 “Par pilnvarojuma līguma slēgšanu””, starp pašvaldību un SIA “TOP 10” (reģ. Nr. 40003898454 (turpmāk – Izpildītājs)) 07.08.2024. tika noslēgts līgums JUR 2024-08/774 par vispārējas tautsaimnieciskas nozīmes pakalpojuma sniegšanu par īres mājokļu nodrošināšanu mājsaimniecībām Ādažu novada administratīvajā teritorijā.
3. Izpildītājs piedalījās pašvaldības organizētajā Zemesgabalu (kā lietu kopības) izsolē un ieguva tiesības iegādāties tos par nosolīto cenu.
4. Pašvaldības ieskatā Izpildītāja iecere ir atbalstāma un tam nebūs negatīvas ietekmes uz pušu starpā noslēgtajā līgumā Izpildītājam noteiktajām saistībām.

Pamatojoties uz Pašvaldību likuma 4. panta pirmās daļas 10. punktu, kā arī domes Attīstības komitejas 09.07.2025. atzinumu, Ādažu novada pašvaldības dome

**NOLEMJ:**

1. Konceptuāli atbalstīt SIA “TOP 10” reorganizāciju, veicot uzņēmuma sadalīšanu nodalīšanas ceļā, nododot jaundibinātai iegūstošai sabiedrībai visu mantu un saistības, kas attiecas uz projekta “Finansēšanas fonda izveide zemas īres mājokļu būvniecībai” īstenošanu Kadagā.
2. Centrālās pārvaldes Juridiskajai un iepirkumu nodaļai 5 (piecu) darba dienu laikā pēc SIA “TOP 10” iesniegtā Uzņēmumu reģistra lēmuma par reorganizāciju saņemšanas sagatavot pārjaunojuma līguma projektu un organizēt tās parakstīšanu.
3. Pašvaldības izpilddirektora vietniecei veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU